**Neliniști estivale**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Simt soarele cum îți alintă sânul,

Obraznic anotimp, nu pot să cred

Că mă aprind ușor, ca tot românul,

Dar astăzi nici în astre nu mă-ncred.

Îmi fierbe sângele de gelozie

Când vântul îți sărută un picior

Și vrea să guste-un vers din poezie

Chiar dacă bănuiește c-am să mor

Privind cum te sărută stropi de rouă

Sau cum albina strânge din nectar,

Gram după gram, din buzele-amândouă

În fiecare zi după orar.

- Nu vreau să fii gelos, nici nu se cade,

În decolteul bluzei, curios,

Bătrânul soare duce cruciade,

Oricât m-ascund de el e de prisos.

Iar vântul care urcă-ncet pe coapsă

Descoperind curburi ciocolatii,

Ar merita, degrabă, o pedeapsă,

Dar tu-l inciţi cu-aceste poezii.

Simt uneori că luna e geloasă

Când sub dantele-alunecă încet

Şoptindu-mi: “Liliana, eşti frumoasă!”

Dar eu sunt doar a ta, iubit poet.

Ioan Grigoraș Liliana Trif